P. Hrušovský, predseda NR SR: (2004-05-14):
E. Rusnáková, poslankyňa: Vážené dámy, vážení páni, dovoľte mi, aby som predniesla pozmeňujúci návrh v rámci antidiskriminačného zákona (tlač 566). Za skupinu poslancov podávam tento pozmeňujúci návrh. A) Vloženie § 4b za § 4a v čl. XV sa označuje bodom 1. B) Čl. XV návrhu sa dopĺňa o nové body 2 až 7: Bod 2 znie: „V § ods. 2 prvá veta znie: „Školy uvedené v ods. 1 okrem základných škôl, základných škôl s materskou školou, špeciálnych základných škôl, praktických škôl, odborných učilíšť, učilíšť a gymnázií sa môžu na návrh zriaďovateľa spájať splynutím do združenej strednej školy.“.“ Bod 3 znie: „V § 7 odsek 5 znie: „Výchova a vzdelávanie sa uskutočňuje aj v združených stredných školách, ktoré vznikli splynutím stredných odborných škôl a stredných odborných učilíšť spravidla s rovnakým alebo obdobným obsahom odborného vzdelávania s cieľom efektívne riadiť výchovno-vzdelávací proces, skvalitňovať odborné vzdelávanie a skvalitňovať využívanie personálneho a materiálneho zabezpečenia týchto škôl.“.“ Bod 4 znie: „§ 10 sa vypúšťa.“ Bod 5 znie: „V §19 ods. 2 sa vypúšťa slovo „spravidla“.“ Bod 6 znie: „Za § 32 sa vkladajú nové paragrafy 32a, 32b, 32c, ktoré vrátane nadpisov znejú: „Formy školskej integrácie žiakov so špeciálnymi výchovno-vzdelávacími potrebami v základných školách a v stredných školách“.“ § 32a Školská integrácia a formy školskej integrácie. Odsek 1 znie: „Školská integrácia je výchova a vzdelávanie žiakov so špeciálnymi výchovno-vzdelávacími potrebami (§ 3 ods. 2) v triedach škôl podľa tohto zákona okrem tried v špeciálnych školách.“ Odsek 2 znie: „Formy školskej integrácie sú a) integrácia v špeciálnych triedach, pri ktorej sa žiaci so špeciálnymi výchovno-vzdelávacími potrebami vzdelávajú v základnej škole alebo v strednej škole v samostatných triedach, časť vyučovania sa môže uskutočňovať v triede spoločne s ostatnými žiakmi školy; na vyučovaní sú prítomní učitelia oboch tried, niektoré vyučovacie predmety môže žiak absolvovať mimo špeciálnej triedy, b) individuálna integrácia, pri ktorej sú žiaci so špeciálnymi výchovno-vzdelávacími potrebami zaraďovaní do tried a výchovných skupín s ostatnými žiakmi školy a sú vzdelávaní podľa individuálneho výchovno-vzdelávacieho programu, pričom učebné osnovy a výchovné postupy sú prispôsobené ich potrebám.“ Odsek 3 znie: „Špeciálne triedy v základných školách a špeciálne triedy v stredných školách sa zriaďujú spravidla pre žiakov so špeciálnymi výchovno-vzdelávacími potrebami s rovnakým druhom postihnutia.“ § 32b. Odsek 1 znie: „Integrovaný žiak je žiak so špeciálnymi výchovno-vzdelávacími potrebami, ktorý bol prijatý do základnej školy alebo strednej školy na základe písomného odporúčania zariadenia špeciálno-pedagogického poradenstva4c) po poradenským zariadením vykonaných diagnostických vyšetreniach. Žiak s vývinovými poruchami učenia alebo správania môže byť evidovaný a vykázaný ako integrovaný aj na základe písomného odporúčania pedagogicko-psychologickej poradne4d).“ Odsek 2 znie: „Rozhodnutie o prijatí žiaka do základnej školy alebo strednej školy vydáva riaditeľ školy na základe písomnej žiadosti zákonných zástupcov, písomného odporúčania zariadenia špeciálno-pedagogického poradenstva4c) po dôkladnom oboznámení sa s diagnózou a prognózou žiaka, po prerokovaní s pedagógmi, ktorí budú žiaka vzdelávať, po prerokovaní v pedagogickej rade školy a po zabezpečení nevyhnutných materiálno-technických a odborno-personálnych podmienok.“ Odsek 3 znie: „Riaditeľ školy v spolupráci so školským špeciálnym pedagógom4e) alebo zariadením špeciálno-pedagogického poradenstva4c) pred prijatím žiaka vytvorí podmienky na integrované vzdelávanie žiaka, úpravu triedy a školy, vybavenie kompenzačnými pomôckami, príp. ďalšie požiadavky na zabezpečenie požadovanej úrovne integrovanej výchovy a vzdelávanie žiaka.“ Odsek 4 znie: „Súčasťou povinnej dokumentácie individuálne integrovaného žiaka je individuálny výchovno-vzdelávací program žiaka so špeciálnymi výchovno-vzdelávacími potrebami, ktorý v spolupráci so školským špeciálnym pedagógom alebo zariadením špeciálno-pedagogického poradenstva4c) vypracuje a priebežne dopĺňa triedny učiteľ.“ Odsek 5 znie: „Individuálny výchovno-vzdelávací program obsahuje základné informácie o žiakovi, o osobitostiach vplyvu jeho diagnózy a prognózy na výchovno-vzdelávací proces, o požiadavkách na úpravy prostredia triedy, učebných postupov, organizácie výchovno-vzdelávacieho procesu, učebných plánov a učebných osnov, zabezpečení kompenzačných pomôcok a špeciálnych učebných pomôcok a personálnej pomoci.“ Odsek 6 znie: „Riaditeľ školy zodpovedá a v spolupráci so školským špeciálnym pedagógom4e) alebo zariadením špeciálno-pedagogického poradenstva4c) zabezpečuje, aby u integrovaných žiakov neprichádzalo k bezdôvodnému znižovaniu požiadaviek a aby nároky kladené na žiaka boli v súlade s jeho možnosťami.“ Odsek 7 znie: „Pri hodnotení alebo klasifikácii prospechu a správania integrovaného žiaka sa prihliada na možnosti žiaka vyplývajúce z jeho diagnózy.“ Odsek 8 znie: „Pre integrované vzdelávanie v špeciálnych triedach v základných školách a v stredných školách platia rovnaké predpisy a pravidlá ako pre výchovu a vzdelávanie v špeciálnych školách príslušného typu.“ Odsek 9 znie: „Obsah vzdelávania individuálne integrovaných žiakov s mentálnym postihnutím vychádza z učebných osnov pre špeciálnu základnú školu, pre žiakov s mentálnym postihnutím.“ § 32c Práva a povinnosti účastníkov školskej integrácie. Odsek 1 znie: „Žiak so špeciálnymi výchovno-vzdelávacími potrebami má právo na individuálny prístup vo výchove a vzdelávaní rešpektujúci jeho schopnosti a zdravotný stav na vyučovanie pedagógom s odbornou a pedagogickou spôsobilosťou4f), na výchovu a vzdelávanie v bezpečnom a zdravom prostredí, na úctu k svojej osobe a na zabezpečenie ochrany proti fyzickému a duševnému násiliu.“ Odsek 2 znie: „Výkonom práv integrovaného žiaka nemôžu byť obmedzené práva ostatných účastníkov výchovno-vzdelávacieho procesu.“ Odsek 3 znie: „Zákonný zástupca integrovaného žiaka pravidelne konzultuje problematiku vzdelávania integrovaného žiaka s triednym učiteľom, so školským špeciálnym pedagógom4e), príp. so zariadením špeciálno-pedagogického poradenstva4c).“ Odsek 4 znie: „Riaditeľ základnej školy alebo strednej školy v spolupráci so školským špeciálnym pedagógom4e) alebo zariadením špeciálno-pedagogického poradenstva4c) oboznámi príslušných zamestnancov školy s dôsledkami a možným vplyvom diagnózy integrovaného žiaka na výchovno-vzdelávací proces, s individuálnym výchovno-vzdelávacím programom, upozorní na potrebu kompenzačných a iných pomôcok, ktoré bude žiak v škole používať, a zabezpečí ich dostupnosť a vhodné priestory na ich uskladnenie.“ Bod 7 znie:  „V § 33 sa vypúšťa nadpis Pomocná škola. Poznámky k odkazom pod čiarou 4c až 4f znejú: „4c) § 22 zákona č. 279/1993 Z. z. o školských zariadeniach v znení neskorších predpisov, 4d) § 21 zákona č. 279/1993 Z. z. o školských zariadeniach v znení neskorších predpisov, 4e) § 25 ods. 2 zákona č. 279/1993 Z. z. o školských zariadeniach v znení neskorších predpisov, 4f) Vyhláška Ministerstva školstva Slovenskej republiky č. 41/1996 Z. z. o odbornej a pedagogickej spôsobilosti pedagogických zamestnancov v znení neskorších predpisov.“.“ Ďalší návrh. C) Čl. XXII návrhu zákona sa označuje ako čl. XXIII. D) Za čl. XXI sa vkladá nový čl. XXII, ktorý znie: „Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov sa mení a dopĺňa takto: „V § 8 sa vkladá za odsek 6 nový odsek 7, ktorý znie: „Ustanovenie platné pre uhrádzanie cestovných nákladov pre zákonného zástupcu žiaka základnej školy podľa odseku 6 je možné využiť aj pre žiakov špeciálnych základných škôl.“ Doterajší odsek 7 sa označuje ako odsek 8.“.“ Dovoľte mi veľmi stručne zdôvodniť predložený návrh. Návrh nejde nad rámec antidiskriminačného zákona, pretože sa v jeho znení otvárajú otázky, ktoré sa týkajú školstva, pretože samotná vláda otvorila školský zákon. V rámci neho je potrebné uzákoniť niekoľko dôležitých zmien, ktoré súvisia s diskrimináciou žiakov špeciálnych základných škôl (posledný návrh v čl. XXII), a niekoľko ustanovení, ktoré sa dostali do rozporu navzájom v zákonoch, ktoré upravovali štátnu správu v školstve a školský zákon samotný. Návrh na novelizáciu školského zákona v ustanoveniach o združených stredných školách sa predkladá na základe upozornenia stálej pracovnej komisie Legislatívnej rady vlády pre finančné právo deklarovaného v rámci jej záverov a odporúčaní zo 4. mája 2004 na rokovaní k návrhu vyhlášky ministerstva školstva o poskytovaní štipendií a v nadväznosti na rozpor, ktorý bol v školskom zákone vytvorený zákonom č. 596/2003 Z. z. tak, aby bol príslušný rozpor odstránený. Vzhľadom na to, že sa vstupuje do právnej normy priamym spôsobom, navrhuje sa zároveň, aby bol odstránený aj rozpor školského zákona so zákonom o štátnej správe a školskej samospráve a o zmene a doplnení niektorých zákonov vo veci zriaďovania a zrušovania stredných odborných učilíšť a stredísk praktického vyučovania. Návrh na zmenu a doplnenie školského zákona znením dotýkajúcim sa problematiky výchovy a vzdelávania žiakov so špeciálnymi výchovno-vzdelávacími potrebami je vypracovaný na základe požiadaviek pedagogickej praxe, na ktoré ma upozornili nielen špeciálni pedagógovia priamo zo škôl, ale aj samotní pracovníci ministerstva školstva. Aj samotný minister školstva si je vedomý toho, že túto úpravu je potrebné urýchlene predložiť. Jeho pracovníci už vypracovanie vládnej novely zákona de facto ukončili. Znenie školského zákona platné v súčasnosti neobsahuje žiadne ustanovenia bezprostredne sa dotýkajúce výchovy a vzdelávania žiakov so špeciálnymi výchovno-vzdelávacími potrebami v bežných triedach základných škôl a stredných škôl ani v špeciálnych triedach v týchto školách. Niektoré osobitosti integrovaného vzdelávania sú stanovené vo vykonávacích predpisoch k školskému zákonu a v metodických pokynoch, usmerneniach vydaných ministerstvom školstva. Takýto stav nie je plne vyhovujúci, nakoľko bez vymedzenia povinností, ktoré možno ukladať výlučne zákonom alebo v intenciách zákona, nie je možné integrované vzdelávanie žiakov so špeciálnymi výchovno-vzdelávacími potrebami optimálne zabezpečiť. Cieľom predkladaného návrhu je v oblasti výchovy a vzdelávania žiakov so špeciálnymi výchovno-vzdelávacími potrebami stanoviť základný rámec pre ich integrovanú výchovu a vzdelávanie v základných školách a v stredných školách. Predkladaný návrh je v súlade s ústavou, medzinárodnými zmluvami a dohovormi, ktorými je Slovenská republika viazaná. V práve EÚ nie je uvedená problematika upravená, je však potrebné ju upraviť vzhľadom na to, že je tu aj isté podozrenie z neriešenia rovnakého postavenia žiakov bežných základných škôl a žiakov špeciálnych škôl. Nadobudnutie účinnosti predloženého návrhu nebude predstavovať bezprostredný dopad na štátny rozpočet. Financovanie regionálneho školstva vrátane integrovaného vzdelávania žiakov so špeciálnymi výchovno-vzdelávacími potrebami sa realizuje podľa zákona č. 597/2003 Z. z. o financovaní základných a stredných škôl a moje pozmeňujúce návrhy sú v súlade s týmto zákonom o financovaní. Ďalšia možnosť riešenia  problematiky je už na pleciach ministerstva školstva, ktoré sa touto problematikou zaoberá. Predpokladám, že ju v dohľadnej dobe na pôdu parlamentu aj predloží. Prosím ctených kolegov, aby tento doplňujúci návrh k školskému zákonu akceptovali, pretože je veľmi potrebný a je dôležité, aby vstúpili tieto ustanovenia čím skôr do platnosti. Opakujem, nejdem nad rámec predloženého vládneho návrhu zákona. Jednotlivé zdôvodnenia k bodom nebudem v tejto chvíli čítať, pretože ich máte v písomnej podobe a myslím si, že bude dostatočné, ak si ich sami preštudujete aj vzhľadom na neskorý čas, ktorý je. Ďakujem veľmi pekne.